Վերոնիկա Լեյկ

Վերոնիկա Լեյկը (, ), ամերիկացի դերասանուհի է, որը նորաձևության մեջ մտցրեց երկար մազերով մեկ աչքը փակելու հնարքը։ Իր կարիերան սկսել է 1939 թվականից։ Նկարահանվել է մի շարք հայտնի հոլիվուդյան ֆիլմերում։ Հոլիվուդյան փառքի ծառուղում ունի իր աստղը։

 Կենսագրություն 
Վերոնիկա Լեյկը ծնվել է 1922 թվականի նոյեմբերի 14-ին Բրուքլինում, նավաստու ընտանիքում։ Հաղթելով տեղի գեղեցկության մրցույթում՝ Վերոնիկա Լեյկը 1938 թվականին մոր հետ մեկնել է Հոլիվուդ։ Մեկ տարի անց նա կատարել է իր նորամուտը կինոյում «RKO» ստուդիայում, որտեղ իր առաջին իսկ դերից հետո գրավել է «Paramount Pictures»-ի պրոդյուսերներից մեկի ուշադրությունը երկար մազերով շիկահերի կերպարով, որի շնորհիվ էլ հիշվել է հանդիսատեսի կողմից։ 1940-ական թվականների սկզբին Վերոնիկ Լեյկը կարճ ժամանակում վերածվում է հոլիվուդյան աստղի։ Նրա մասնակցությամբ այդ տարիներին նկարահանված ֆիլմերից շատերը, ինչպիսիք են՝ «Սալիվանի թափառումները (1941), «Վարձով զենք» (1942) և «Ապակե բանալի» (1942), դարձել են հիթեր։ Վերոնիկա Լեյկը եղել է շատ կանանց կուռքը, իսկ նրա սանրվածքը, որ ստացել է «խաղ տապկնոցի» անունը, եղել է ամենատարածվածը այդ տարիներին։ նայած հանդիսատեսի շրջանում ունեցած ժողովրդականությանը՝ Վերոնիկա Լեյկը համարվել է ծանր բնավորությամբ դերասանուհի, որի հետ աշխատանքը մշտապես հետաձգվում էր ինչ-որ կոնֆլիկտների պատճառով։

1944 թվականին Վերոնիկա Լեյկը, լինելով հղի, ֆիլմերից մեկի նկարահանումների ժամանակ ընկել է, ինչը հանգեցրել է երեխայի վաղաժամ ծննդին և նորածնի մահվան։ Այդ դեպքը մեծ ազդեցություն է թողել դերասանուհու կյանքի վրա. շուտով նա բաժանվել է ամուսնուց, իսկ կարճ ժամանակ հետո սկսվել են խնդիրներ ալկոհոլի հետ կապված։ Նկարահանման հրապարակներում նա ավելի հաճախ էր սկանդալների տեղիք տալիս, և 1948 թվականին «Paramount» կինոստուդիան որոշում է չերկարաձգել նրա հետ պայմանագրի ժամկետը

Մինչև 1950-ական թվականների կեսերը հեռուստատեսությունում ու թատրոնում աշխատանք գտնելու փորձերն արդյունք չեն տալիս, և նրա կարիերան վերջնականապես ավարտվում է։ 1959 թվականին երրորդ ամուսնուց բաժանվելուց հետո Վերոնիկա Լեյկն սկսում է ավելի հաճախ հայտնվել ոստիկանությունում հասարակական վայրերում խուլիգանության ու հարբեցողության պատճառով, իսկ իր կյանքը նա անցկացնում էր Բրուքլինի էժանագին հյուրանոցներում։ Շուտով «New York Post»-ի լրագրողներից մեկը նկատել է, որ նա աշխատում է Մանհեթենի հյուրանոցներից մեկում որպես բուֆետապան։ Այդ պատճառով նա կրկին արժանանում է հասարակության ուշադրությանը։ Նրան հաջողվում է հայտնվել հեռուստատեսությունում՝ մի որոշ ժամանակ որպես հաղորդավար աշխատելով Բալթիմորում։

Վերոնիկա Լեյկի հոգեկան վիճակը շարունակել է վատթարանալ, ինչը հանգեցրել է նրա մոտ պարանոյայի զարգացմանը։ Դերասանուհին մահացել է 1973 թվականի հուլիսի 7-ին հեպատիտից և երիկամային անբավարարության պատճառով, որոնց պատճառը ալկոհոլամոլությունն էր։ Դերասանուհին մահացել է 50 տարեկանում։ Նա դիակիզվել է, իսկ աճյունը ցրվել է Վիրջինյան կղզիների ափին, ինչպես ինքն է ցանկացել։

 Ընտրյալ ֆիլմագրություն 
 Բոլոր կանայք էլ ունեն գաղտնիքներ (1939) – Ջեյն
 Ինձ թևեր են պետք (1941) – Սալլի Վոն
 Սալիվանի թափառումները (1941) – աղջիկ
 Վարձու զենք (1942) – Էլեն Գրեհեմ
 Ապակե բանալի (1942) – Ջանետ Հենրի
 Ես ամուսնացել եմ կախարդի հետ (1942) – Ջենիֆեր
 Վշտի, կարոտի ու կորուստների միջով (1943) – Օլիվիա դ’Արսի
 Ոչ այս աշխարհում (1945) – Դորոթի Դոջ
 Կապույտ գեորգին (1946) – Ջոյս Հարվուդ 
 Սայգոն (1948) – Սյուզան Քլիվեր
 Մի՞թե սա ռոմանտիկա չէ (1948) – Քենդի Կամերոն

 Ծանոթագրություններ 

 Արտաքին հղումներ 

 Վերոնիկա Լեյկը Find a Grave կայքում
 Վերոնիկա Լեյկը Peoples.ru կայքում

Կատեգորիա:Ամերիկացի կինոդերասանուհիներ
Կատեգորիա:Հոլիվուդյան փառքի ծառուղի
Կատեգորիա:Ամերիկացի հեռուստատեսային դերասանուհիներ
Կատեգորիա:20-րդ դարի ամերիկացի դերասանուհիներ
Կատեգորիա:Ամերիկացիներ իռլանդական սերմամբ
Կատեգորիա:Ամերիկացի մոդելներ
Կատեգորիա:Թատրոնի ամերիկացի դերասանուհիներ
Կատեգորիա:ԱՄՆ-ի օդաչուներ